b'\n_START_ARTICLE_\nVaxholmin linnoitus\n_START_PARAGRAPH_\nVaxholmin linnoitus on Ruotsissa Vaxholmin kunnassa sijaitseva linnoitusrakennelma. Nimi kattaa kaikki Vaxholmin ymp\xc3\xa4rist\xc3\xb6n puolustusrakennelmat, jotka suojaavat reitti\xc3\xa4 Tukholmaan.  Ensimm\xc3\xa4inen linnoitus oli Kustaa Vaasan vuosina 1549\xe2\x80\x931558 rakennuttama skanssi. Vanha linnoitus korvattiin nykyisell\xc3\xa4 kastellilla vuosina 1833\xe2\x80\x931863, mutta aseiden kehityksen takia se oli vanhanaikainen jo valmistuessaan. Rind\xc3\xb6h\xc3\xb6n rakennettiin t\xc3\xa4ydent\xc3\xa4vi\xc3\xa4 ja korvaavia linnoituksia. Vaxholmin linnoitus on onnistunut kaksi kertaa pit\xc3\xa4m\xc3\xa4\xc3\xa4n Tukholmaan tunkeutumista yritt\xc3\xa4v\xc3\xa4t joukot poissa: ensin vuonna 1612 Kristian IV:n johdolla tulleet tanskalaiset ja sitten 1719 tulleet ven\xc3\xa4l\xc3\xa4iset. Vaxholmin kastelliin avattiin vuonna 2003 linnoitusmuseo, jossa esitell\xc3\xa4\xc3\xa4n rannikkopuolustuksen historiaa, erityisesti saaristopuolustuksen kehityst\xc3\xa4.'